text:  26-årig cyklist trafik-dræbt ved Grindsted
  03 januar 2013 kl. 20.40
  En trafikulykke nær Grindsted kostede en 26-årig mand livet. En 43-årig mand påkørte ham bagfra.
  En 26-årig lokal mand har mistet livet i en trafikulykke torsdag aften nær Grindsted i Jylland, da han blev påkørt bagfra på sin cykel, oplyser Sydøstjyllands Politi.
  Ulykke skete på Omme Landevej klokken 17.24.
  - Cyklisten venter formentlig på at krydse landevejen og bliver så påkørt bagfra af en bilist, og manden afgår ved døden, siger vagtchef Stig Simonsen til Ritzau.
  Selve årsagen til ulykken er endnu ukendt, og en bilinspektør skal undersøge, hvorfor den 43-årige mand fra Struer påkørte cyklisten.
  De pårørende er underrettet.
  